Juhan Luigaga tutvunedes tuleb sagedasti  meelde J. J. Rousseau. Sellele kalduvuste ja mõttelaadide ühtlusele on Luiga ise õige vara­kult sattunud. Rousseau saab tema esimeseks õpetajaks. Juba üliõpi­lasena EÜSeltsis peab ta Rousseaust oma esimese ettekande üllatava pealkirja all: "Mingem üles mägedele". "Genfi kodanik Jaan Jakobi" eeskujul soovitab ta seal "tagasi looduse juure" minna, - niisuguse vaimustusega, et vanemailt kaasvõitlejailt kohe põhjaliku peapesu saab. Ja veel täies eas ei lase ta juhust mööda, et Rousseau ees kübarat kergitada.